# Educació física

L'educació física és el cultiu metòdic d'exercicis adequats que tenen per objectiu desenvolupar i enfortir el cos humà, fent més àgils i eficaços els seus moviments, millorant la funcionalitat del sistema cardiorespiratori, de l'aparell locomotor, equilibrant el sistema nerviós i proporcionant molts beneficis per a la salut.

## Accepcions

El terme educació física inclou diverses accepcions com:
* L'exercici físic en general com esports, jocs actius... qualsevol tipus d'activitat física que impliqui exercici vigorós com el trot, bicicleta… el moviment amb finalitat expressiva (aeròbic, dansa…) i qualsevol exercici amb propòsits relacionats amb aquests tipus d'activitats (pesos, gimnàstica suau...)
* L'ensenyament d'aquesta activitat per un professor o altres persones (per exemple, un pare que ensenya a nedar al seu fill)
* L'aprenentatge d'activitats físiques que es produeix en xiquets, adults o persones de qualsevol edat.
* El resultat real o desitjat que s'obté d'aqueixes pràctiques.
* Una disciplina o camp d'investigació que constitueix el seu cos de coneixement.
* Una professió que basa la seva pràctica professional en el cos de coneixements desenvolupats.
L'abast formatiu de l'educació física comprèn tres grans dimensions:
* Educació entorn del moviment: basat en continguts conceptuals, empírics i informatius.
* Educació a través del moviment: basat en la formació de valors com la responsabilitat, solidaritat, actituds i normes.
* Educació en el moviment: el "saber com" o coneixement pràctic d'habilitats, capacitats, destreses, etc.

## L'educació física en el sistema educatiu català

La matèria d'educació física té un paper primordial en el desenvolupament de les competències bàsiques centrades en la cura del cos i de la salut, en la millora corporal i la forma física, i en l'ús constructiu del temps lliure mitjançant la pràctica d'activitats esportives. Per tant, aquesta es considera com a fonamental en l'educació obligatòria, ja que contribueix al desenvolupament personal i a la millora de la qualitat de vida, que són finalitats bàsiques. Aquesta matèria, obligatòria en el currículum, persegueix que els alumnes:
* Assoleixin un bon desenvolupament personal a través del treball i cura del propi cos i la motricitat, al mateix temps que es reflexioni sobre el sentit i els efectes de l'activitat física.
* Siguin capaços de donar resposta a necessitats que els portin cap al benestar personal i promoguin un estil de vida saludable i de qualitat.
* Arribin a una pràctica d'hàbits saludables que contribueixin a "sentir-se bé" amb el mateix cos, a la millora de l'autoestima i el desenvolupament del benestar personal.
* Assoleixin la competència comunicativa a través de l'experimentació amb el cos i el moviment com a instruments d'expressió i comunicació.
* Assoleixi la competència social per mitjà de l'adquisició de valors com el respecte, l'acceptació o la cooperació, que seran transferits a l'activitat quotidiana.

### Educació primària

L'ensenyament i l'aprenentatge de l'educació física en l'etapa de l'educació primària ha de fonamentar-se en l'adquisició d'aquells coneixements, habilitats i competències relacionades amb el cos i la seva activitat motriu que contribueixen al desenvolupament integral de la persona i a la millora de la qualitat de vida. La reflexió sobre el sentit i els efectes de l'activitat motriu; el desenvolupament d'hàbits saludables, regulars i continuats; i el sentir-se bé amb el mateix cos constitueixen principis valuosos de l'acció educativa i contribueixen a la millora de l'autoestima. L'educació física és una de les vuit competències que l'alumnat ha de desenvolupar a l'educació bàsica i que emmarquen el currículum. Els continguts d'educació física de cada cicle s'organitzen en cinc apartats:
* El cos: imatge i percepció
* Habilitats motrius i qualitats físiques bàsiques
* Activitat física i salut
* Expressió corporal
* El joc
L'àrea d'educació física en aquesta etapa té com a objectiu el desenvolupament de les capacitats següents:
* Conèixer, acceptar i valorar el mateix cos i l'activitat física com a mitjà d'exploració per l'elaboració de l'autoimatge, l'autoestima i l'autoconfiança.
* Apreciar els efectes beneficiosos envers la salut de l'exercici físic i de l'adquisició d'hàbits higiènics, alimentaris i posturals.
* Utilitzar el coneixement del propi cos, les capacitats físiques i les habilitats motrius per resoldre i adaptar el moviment a les necessitats o circumstàncies de cada situació.
* Seleccionar i aplicar de forma eficaç i autònoma, principis i regles per resoldre problemes motors en la pràctica d'activitats físiques.
* Participar en jocs com a element d'aproximació als altres, seleccionant les accions i controlant la seva execució, prèvia valoració de les pròpies possibilitats.
* Regular i dosificar l'esforç, assolint un nivell d'autoexigència d'acord amb les pròpies possibilitats i les característiques de la tasca.
* Explorar les possibilitats i recursos expressius del propi cos per comunicar sensacions, emocions i idees.
* Compartir i gaudir de l'exercici físic i de l'expressió i comunicació corporal en col·lectivitat mitjançant el joc, la dansa i qualsevol activitat física que comporti el desenvolupament de la persona.
* Participar en activitats físiques compartint projectes, establint relacions de cooperació per assolir objectius comuns sense discriminacions, per mitjà de la participació solidària, tolerant, responsable i respectuosa i resolent els conflictes mitjançant el diàleg.
* Conèixer i valorar la diversitat d'activitats físiques, lúdiques i esportives com a elements culturals, propis i d'altres cultures, mostrant una actitud crítica tant des de la perspectiva de participant com de públic

### Educació secundària

A secundària, els continguts s'organitzen en quatre apartats:
* Condició física i salut
* Jocs i esports
* Expressió corporal
* Activitats en el medi natural
La matèria d'educació física a l'educació secundària obligatòria té com a objectiu el desenvolupament de les capacitats següents:
* Conèixer els trets que defineixen una activitat física saludable i els beneficis que l'activitat física comporta per a la salut individual i col·lectiva.
* Valorar la pràctica regular d'activitat física com a mitjà de millora de la salut i de la qualitat de vida.
* Fer activitats físiques dirigides a la millora de l'eficiència i la riquesa motriu i la millora de la condició física per respondre davant de diferents situacions
* Manifestar autonomia en l'organització i planificació de l'activitat física, consolidada com hàbit de vida saludable.
* Conèixer les normes principals de seguretat i mesures preventives i actuar amb respecte i cura de l'entorn en les activitats en el medi natural.
* Practicar diferents activitats físiques, esportives i recreatives en l'àmbit de la competició i en el tempsde lleure per a la millora de la condició física.
* Utilitzar el cos com a eina de comunicació, expressió i creació.
* Valorar les capacitats individuals, acceptar les diferències individuals i potenciar l'afany de millora personal.
* Mostrar habilitats i actituds de respecte, treball en equip i esportivitat en la participació d'activitats, jocs i esports, independentment de les diferències culturals, socials i d'habilitat.
* Adoptar una actitud crítica davant del tractament del cos, l'activitat física i l'esport en la societat actual i valorar-ne els aspectes positius.

## Vegeu també

* Llenguatge corporal, ioga, dansa, circ, teatre, música,...
* Educació sexual

## Referències

* ↑ «currículum educació secundària obligatòria». Web. Catalunya. Departament d'Educació. Generalitat de Catalunya. Arxivat de l'original el 15 de juliol 2014. [Consulta: 11 juliol 2014].

## Bibliografia

* «Currículum d'educació primària». Generalitat de Catalunya, pàg. 190 [Consulta: 1r novembre 2013].
* «Currículum d'educació secundària obligatòria». Generalitat de Catalunya, pàg. 287. Arxivat de l'original el 2013-11-03 [Consulta: 1r novembre 2013].
Viccionari